Од септембра 1942. до 1945. године радио је на разним партијско-политичким и војним задацима у ЦК КПЈ и Врховном штабу НОВЈ. Био је руководилац и предавач у партијским школама и курсевима. Најпре је радио у Обласном комитету КПЈ за Босанску Крајину, потом у ЦК КПЈ, па у селу Гвозду код Калиновика, у селу Лијећевини код Шћепан поља, између Четврте и Пете непријатељске офанзиве и у Јајцу и Дрвару, од септембра 1943. до маја 1944. године. Био је члан Антифашистичког већа народног ослобођења Југославије (АВНОЈ), од његовог другог заседања, а маја 1944. године, после неуспелог немачког десанта на Дрвар, заједно са ЦК КПЈ прелази на острво Вис. Априла 1945. године кооптиран је у Централни комитет КПЈ.